CELEX: 32012D1218(01)
Language: mt
Date: 2012-12-12 00:00:00
Title: Deċiżjoni tal-Bureau tal-Parlament Ewropew tat- 12 ta' Diċembru 2012 li temenda l-Miżuri ta' Implimentazzjoni tal-Istatut tal-Membri tal-Parlament Ewropew

18.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 390/4
            
         DEĊIŻJONI TAL-BUREAU TAL-PARLAMENT EWROPEW
   tat-12 ta' Diċembru 2012
   li temenda l-Miżuri ta' Implimentazzjoni tal-Istatut tal-Membri tal-Parlament Ewropew
   2012/C 390/07
   IL-BUREAU TAL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 223(2) tiegħu,
   Wara li kkunsidra l-Istatut tal-Membri tal-Parlament Ewropew (1),
   Wara li kkunsidra l-Artikoli 8 u 23 tar-Regoli ta' Proċedura tal-Parlament Ewropew,
   Billi:
   
               (1)
            
            
               Fir-riżoluzzjonijiet tiegħu tas-26 ta' Ottubru 2011 dwar l-abbozz tal-baġit ġenerali tal-Unjoni Ewropea għas-sena finanzjarja 2012 kif modifikat mill-Kunsill – it-taqsimiet kollha – u ittri ta' emenda Nri 1/2012 u 2/2012 għall-abbozz tal-baġit ġenerali tal-Unjoni Ewropea għas-sena finanzjarja 2012 (2) u tad-29 ta' Marzu 2012 dwar l-estimi tad-dħul u tal-infiq tal-Parlament Ewropew għas-sena finanzjarja 2013 (3), il-Parlament talab l-akbar effiċjenza possibbli fl-ivvjaġġar tal-Membri bl-għan li jsir tfaddil baġitarju fl-2012 u fis-snin sussegwenti sa tmiem il-leġiżlatura attwali.
            
         
               (2)
            
            
               Fil-laqgħa tiegħu tal-10 ta' Settembru 2012, il-Bureau tal-Parlament Ewropew iddeċieda li jnaqqas l-infiq għall-ispejjeż għall-ivvjaġġar tal-Membri b'5 %. Sabiex tiġi implimentata dik id-deċiżjoni jeħtieġ li jiġu adottati ċerti emendi għall-Miżuri ta' Implimentazzjoni tal-Istatut għall-Membri tal-Parlament Ewropew (4) (“il-Miżuri ta' Implimentazzjoni”).
            
         
               (3)
            
            
               Bl-għan li jiġi stabbilit limitu għar-rimborżi tal-ispejjeż għall-ivvjaġġar fil-każ ta' vvjaġġar bil-karozza, għandu jiddaħħal limitu massimu ta' 1 000 km għal kull vjaġġ ta' tluq jew ta' ritorn.
            
         
               (4)
            
            
               Għandu jitħalla l-għola grad ta' flessibilità għall-aġġornament tat-tariffi użati għall-iskopijiet tal-Miżuri ta' Implimentazzjoni.
            
         
               (5)
            
            
               Bl-għan li jiġu limitati l-ispejjeż relatati ma' vjaġġi, mil-lum 'il quddiem għandhom jiġu rimborżati biss l-ispejjeż, imġarrbin mill-Membri, ta' vjaġġ wieħed bir-ritorn f'nofs ġimgħa ta' xogħol tal-Parlament bejn il-post tax-xogħol jew tal-laqgħa u l-post ta' residenza jew post ieħor ta' tluq fl-Istat Membru fejn ikunu ġew eletti. Barra minn hekk, tali spejjeż m'għandhomx jiġu rimborżati meta l-vjaġġi inkwistjoni jsiru matul il-ġimgħat riżervati fil-kalendarju ta' ħidma uffiċjali tal-Parlament għal attivitajiet li jsiru lil hinn mill-postijiet tax-xogħol tiegħu.
            
         ADOTTA DIN ID-DEĊIŻJONI:
   Artikolu 1
   Il-Miżuri ta' Implimentazzjoni huma emendati kif ġej:
   
               1.
            
            
               Fl-Artikolu 15, il-punt (c) jinbidel b'dan li ġej:
               
                           “(c)
                        
                        
                           fil-każ ta' vjaġġar bil-karozza, b'limitu massimu ta' rimborż ta' 1 000 km għal kull vjaġġ ta' tluq jew ta' ritorn: EUR 0,50/km, kif ukoll il-prezz ta' kwalunkwe qsim bil-vapur jew trasport simili li jkun meħtieġ.”;
                        
                     
         
               2.
            
            
               Fl-Artikolu 17, il-paragrafu 9 għandu jinbidel b'dan li ġej:
               “9.   It-tariffi użati għall-finijiet ta' dawn il-Miżuri ta' Implimentazzjoni għandhom jiġu aġġornati perjodikament u tal-inqas darbtejn fis-sena.”;
            
         
               3.
            
            
               Fl-Artikolu 18, il-paragrafu 2 jinbidel b'dan li ġej:
               “2.   Ħlief matul il-ġimgħat riżervati fil-kalendarju ta' ħidma uffiċjali tal-Parlament għal attivitajiet li jsiru lil hinn mill-postijiet tax-xogħol tiegħu, il-Membri huma intitolati wkoll għal rimborż tal-ispejjeż li jsiru għal vjaġġ wieħed bir-ritorn f'nofs ġimgħa ta' xogħol tal-Parlament bejn il-post tax-xogħol jew tal-laqgħa u l-post ta' residenza tagħhom jew post ieħor ta' tluq fl-Istat Membru fejn ikunu ġew eletti (minn issa 'l quddiem imsejħa ‘vjaġġi intermedji’).”.
            
         Artikolu 2
   1.   Din id-Deċiżjoni tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   2.   Din id-Deċiżjoni tapplika mill-1 ta' Jannar 2013.
   
      (1)  Id-Deċiżjoni 2005/684/KE, Euratom tal-Parlament Ewropew tat-28 ta' Settembru 2005 li tadotta l-istatut għall-Membri tal-Parlament Ewropew (ĠU L 262, 7.10.2005, p. 1).
   
      (2)  Testi adottati, P7_TA(2011)0461.
   
      (3)  Testi adottati, P7_TA(2012)0109.
   
      (4)  Deċiżjoni tal-Bureau tal-Parlament Ewropew tad-19 ta' Mejju u tad-9 ta' Lulju 2008 dwar miżuri ta' implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).